Ajépa niko chamigo la ñande rapicha ava nañande’apói mba’evérõ. Chéve niko ko Jutýpe oje’e: “Rréi pyguasu”. Oimeraẽva arriéro perõ terã guãiguĩ tie’ỹ, upéicha he’i che rehe. Ápe che ndaha’eiete voi mba’eve. Péro anína aguãhẽ Paraguaýpe, ha ajotopa umi karai ndive. Upépe che karaiguasu. Añekombida ápe ha pépe ha áutope chereropasea koronel ha doytorkuéra. Ha oje’e chéve “Don Raimúndo”, terã “Don Kavréra”, ha oĩ avei he’íva chéve “Tio Rréi”, ndaha’éiva che sovríno, che amígonte. Umi che sovrinokuéra amigo. Karai arandu meme chamigo, nañe’ẽi ndéve aína arriéro tavýre.